PRIENŲ RAJONO SAVIVALDYBĖS ADMINISTRACIJOS

INVESTICIJŲ SKYRIUS

Biudžetinė įstaiga, Laisvės a. 12, LT-59126 Prienai,

tel. (8 319) 61 169, el. p. investicijos@prienai.lt

Duomenys kaupiami ir saugomi Juridinių asmenų registre, kodas 288742590

________________________________________________________________________________________________

Prienų rajono savivaldybės tarybai

SPRENDIMO „DĖL PRITARIMO PROJEKTUI „SOCIALINIO BŪSTO FONDO PLĖTRA Prienų rajonO SAVIVALDYBĖJe“ PROJEKTO AIŠKINAMASIS RAŠTAS

Sprendimo projekto tikslai, uždaviniai.

Pritarti projekto „Socialinio būsto fondo plėtra Prienų rajono savivaldybėje“ (toliau – projektas) įgyvendinimo plano (paraiškos) teikimui Centrinei projektų valdymo agentūrai ir, gavus finansavimą, įgyvendinimui. Projekto tikslas – padidinti Prienų rajono savivaldybės socialinio būsto fondą, siekiant išplėsti galimybes apsirūpinti būstu neįgaliems asmenims ir daugiavaikėms šeimoms, turintiems teisę į socialinio būsto nuomą.

Siūlomos teisinio reguliavimo nuostatos.

Lietuvos Respublikos vietos savivaldos įstatymo 6 straipsnio 14 punkte nustatyta, kad viena iš savivaldybių funkcijų yra savivaldybės teritorijoje gyvenančių neįgaliųjų socialinei integracijai į savivaldybės bendruomenę sąlygų sudarymas, o 15 straipsnio 23 punktas numato savivaldybės tarybos kompetenciją priimti sprendimus dėl savivaldybės būsto ir socialinio būsto fondo sudarymo (statybos, pirkimo ir kitų) tvarkos, būsto suteikimo tvarkos ir nuomos mokesčio dydžio, priimti kitus sprendimus, numatytus Paramos būstui įsigyti ar išsinuomoti įstatyme.

Laukiami rezultatai.

Pagal 2021–2027 m. ES fondų investicijų programą socialinio būsto plėtra yra orientuota į gausias šeimas ir neįgaliuosius, kurie ir yra pagrindinė tikslinė grupė, t. y. asmenys su negalia (turintys judėjimo ir (ar) psichikos ir (ar) proto ir (ar) regos negalią), kuriems reikalingas specialiai pritaikytas būstas (tikslinė grupė turi atitikti Būsto pritaikymo neįgaliesiems tvarkos aprašo, patvirtinto LR socialinės apsaugos ir darbo ministro 2019 m. vasario 19 d. įsakymu Nr. A1-103 „Dėl Būsto pritaikymo neįgaliesiems tvarkos aprašo patvirtinimo“, 3.1–3.4 papunkčiuose įvardytus asmenis); gausios šeimos (kaip apibrėžta Paramos būstui įsigyti ar išsinuomoti įstatymo 16 straipsnio 1 dalies 2 punkte).

Projekto veiklos bus vykdomos rekonstruojant pastatus, esančius adresu Statybininkų g. 4, Prienų m. ir adresu Prienų g. 15, Stakliškių mstl., ir įsigyjant 4 butus Prienų mieste arba rajone. Pritaikant juos tikslinės grupės poreikiams (vykdant būtinos apimties rekonstrukcijos ar remonto darbus, įsigyjant būtiną įrangą ir baldus).

2023 m. Prienų rajono savivaldybėje socialinio būsto laukia 16 daugiavaikių šeimų ir 14 neįgalių asmenų. Įvertinus esamą situaciją, matomas asmenų (šeimų), turinčių teisę į socialinį būstą, skaičiaus augimas (2023 m. sausio mėn. buvo įrašyta 121 asmuo, 2023 m. lapkričio mėn. 1 d. 128 asmenys).

Lėšų poreikis ir šaltiniai.

Planuojama išlaidų suma apie 1 115 000 Eur. Europos Sąjungos fondų lėšos 1 000 000 Eur, savivaldybės biudžeto lėšos sudaro 115 000 Eur.

Kiti sprendimui priimti reikalingi pagrindimai, skaičiavimai ir paaiškinimai.

Prienų rajono savivaldybei nuosavybės teise priklausančio pastato, esančio Statybininkų g. 4, Prienų mieste, vienoje dalyje yra privatūs butai, o kita dalis pastato nenaudojama, anksčiau buvo gimnazijos bendrabutis. Parengus projektą planuojama įrengti 10 butų, pritaikytų tikslinės grupės asmenims.

Savivaldybei priklausančio pastato, esančio Stakliškių mstl. Prienų g. 15, I aukšte įsikūręs VšĮ Jiezno pirminės sveikatos priežiūros centras, taip pat yra 4 butai. Šiuo metu pastato II aukštas nenaudojamas, įvertinus tikslinės grupės asmenų poreikį Stakliškių seniūnijoje, planuojama įrengti butą daugiavaikei šeimai.

Projekto įgyvendinimo laikotarpis 2024–2027 metai.

Lyginamasis variantas.

Nėra.

Investicijų skyriaus vedėja	Vida Tumelienė

Aida Deltuvienė, tel. 8 656 06 937, el. p. aida.deltuviene@prienai.lt